Wêreldmuurbalkampioen speel in George | George Herald
Wêreldmuurbalkampioen speel in George
Thursday, 25 May 2017, 07:30
Dié vierstuks het mekaar verlede Vrydagaand by die George-muurbalklub in 'n dubbelspel-vertoonwedstryd aangedurf. Van links staan JP Brits, Karim Abdel Gawad, Christo Potgieter en Jaco de Jager.
GEORGE NUUS - Die Egiptenaar Karim Abdel Gawad, nuut gekroonde wêreldmuurbalkampioen en nommer een gekeurde mansspeler ter wêreld, het verlede Vrydag besoek afgelê by die George-muurbalklub om in 'n paar oefen- en vertoonwedstryde teen plaaslike spelers te speel.
Abdel Gawad was op 'n week lange besoek aan Suid-Afrika om die spel hier te bevorder en klinieke aan te bied.
Die wêreldkampioen is ook vergesel deur twee van Suid-Afrika se topspelers, JP Brits en Christo Potgieter. Dié twee is ook die huidige SA dubbelspelkampioene en gaan van 1-5 Augustus in Manchester, Engeland, aan die Wêreld-dubbelspelkampioenskappe deelneem.
Plaaslike juniors het tydens die besoek die voorreg gehad om die spelers te ontmoet, handtekeninge te kry en selfs 'n paar balle teen die wêreldkampioen te slaan. Die hoogtepunt van die besoek was die vertoonwedstryd tussen die besoekende spelers asook 'n aanskoulike dubbelspelwedstryd tussen Gawad en Brits teen Potgieter en Jaco de Jager, George se plaaslike klubkampioen.
Abdel Gawad, wat in November 2016 die wêreld ope-muurbalkampioenskappe in Cairo, Egipte, teen Ramy Ashour gewen het, het aan die George Herald gesê dis sy vyfde besoek aan Suid-Afrika en dat hy dol is oor die land en sy mense. "Van my beste vriende het ek hier ontmoet en dis altyd lekker om na Suid-Afrika terug te keer."
André Jonck, voorsitter van Eden-muurbal, het ná die vertoonwedstryd gesê die dag was 'n baie spesiale geleentheid wat nog vir baie jare onthou sal word. Hy het sy dank uitgespreek aan al die juniors, toeskouers en borge wat die geleentheid moontlik gemaak het. Hy het ook vir Frank Witteveen en Riaan Potgieter van George-muurbalklub uitgesonder vir al hul reëlings rondom die dag.
Sy besoek aan George is finansieel moontlik gemaak deur die Wes-Kaapse sportfederasie, Eden-muurbal, die George-muurbalklub en Ponto Grille & Carvery.
Die Egiptenaar Karim Abdel Gawad word omring deur lede van die George-muurbalklub en toeskouers wat verlede Vrydag kom kyk het hoe die wêreld se beste manspeler teen plaaslike spelers sy slag wys.
Jaco de Jager, George se plaaslike klubkampioen, maak gereed om 'n valhou te speel met Christo Potgieter (regs voor) en Karim Abdel Gawad wat hom stip dophou.